PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2008/FH/3/1/003	Bratislava 17. 1. 2008 

	Protimonopolný úrad Slovenskej republiky, odbor koncentrácií v správnom konaní číslo 0043/OK/2007 začatom dňa 29. 5. 2007 na základe oznámenia koncentrácie podnikateľom Tate & Lyle PLC so sídlom Sugar Quay, Lower Thames Street, Londýn, EC3R 6DQ, Spojené kráľovstvo Veľkej Británie a Severného Írska, zastúpeným Mgr. Ľubomírom Marekom, advokátom Advokátskej kancelárie Marek & Partners so sídlom Palisády 36, 811 06 Bratislava, vo veci koncentrácie podnikateľov Tate & Lyle PLC so sídlom Sugar Quay, Lower Thames Street, Londýn, EC3R 6DQ, Spojené kráľovstvo Veľkej Británie a Severného Írska a G. C. Hahn & Co. Cooperationsgesellschaft mbH so sídlom Aegidienstrasse 22, D-23552 Lübeck, Spolková republika Nemecko

	rozhodol

podľa § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  s ú h l a s í s koncentráciou spočívajúcou v získaní nepriamej výlučnej kontroly, podnikateľa Tate & Lyle PLC so sídlom Sugar Quay, Lower Thames Street, Londýn, EC3R 6DQ, Spojené kráľovstvo Veľkej Británie a Severného Írska, prostredníctvom spoločnosti  Tate & Lyle Investments Limited, nad podnikom podnikateľa G. C. Hahn & Co.Cooperationsgesellschaft mbH so sídlom Aegidienstrasse 22, D-23552 Lübeck, Spolková republika Nemecko, na základe Zmluvy o kúpe akcií, uzavretej dňa 16. apríla 2007 medzi G. C. Hahn & Co. Coordinationsgesellschaft mbH, ako predávajúcim, G. C. Hahn & Co. Cooperationsgesellschaft mbH a pani Katarina Hahn a Tate & Lyle Investmets Limited, ako kupujúcim a Tate & Lyle PLC.

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 29. 5. 2007 doručené listom zaevidovaným pod číslom 2036/2007 oznámenie koncentrácie, v ktorom podnikateľ Tate & Lyle PLC so sídlom Sugar Quay, Lower Thames Street, Londýn, EC3R 6DQ, Spojené kráľovstvo Veľkej Británie a Severného Írska (ďalej len „Tate & Lyle PLC“), zastúpený Mgr. Ľubomírom Marekom, advokátom Advokátskej kancelárie Marek & Partners so sídlom Palisády 36, 811 06 Bratislava (ďalej len „právny zástupca“), oznamuje koncentráciu podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla získaním nepriamej výlučnej kontroly podnikateľa Tate & Lyle PLC nad podnikom podnikateľa G. C. Hahn & Co. Cooperationsgesellschaft mbH so sídlom Aegidienstrasse 22, D-23552 Lübeck, Spolková republika Nemecko (ďalej len „G. C. Hahn & Co. Cooperationsgesellschaft mbH“), prostredníctvom svojej 100 % dcérskej spoločnosti Tate & Lyle Investments Limited na základe Zmluvy o kúpe akcií, uzavretej dňa 16. apríla 2007 medzi G. C. Hahn & Co. Coordinationsgesellschaft mbH, ako predávajúcim, G. C. Hahn & Co. Cooperationsgesellschaft mbH a pani Katarina Hahn a Tate & Lyle Investmets Limited, ako kupujúcim a Tate & Lyle PLC (ďalej len „Zmluva“).

Na základe Zmluvy, podľa ktorej sa transakcia vykoná v dvoch krokoch („Fáza 1“a „Fáza 2“) spoločnosť Tate & Lyle Investmets Limited, ktorá je 100 % dcérskou spoločnosťou spoločnosti Tate & Lyle PLC, spočiatku nadobudne 80 %-ný obchodný podiel a tomu zodpovedajúci 80 %-ný podiel na hlasovacích právach v spoločnosti G. C. Hahn & Co. Cooperationsgesellschaft mbH. V rámci druhého kroku bude kupujúcemu poskytnutá opcia na kúpu a predávajúcemu na predaj v súvislosti s prevodom 20 % akcií predávajúceho v spoločnosti G. C. Hahn & Co. Cooperationsgesellschaft mbH.
V súvislosti so Zmluvou sa predávajúci zaviazal, že pred realizáciou prevodu 80 %-ného podielu spoločnosti G. C. Hahn & Co. Cooperationsgesellschaft mbH (Cieľová spoločnosť) na spoločnosť Tate & Lyle Investments Limited uskutoční určité reštrukturalizačné kroky, ktoré budú zahrňovať okrem iného aj vklad obchodných podielov predávajúceho na prevádzkových spoločnostiach skupiny Hahn do cieľovej spoločnosti. V konečnom dôsledku teda spoločnosť Tate & Lyle PLC nadobudne nepriamo výlučnú kontrolu nad skupinou Hahn.

	Na základe predmetného oznámenia začalo dňa 29. 5. 2007 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie podnikateľov Tate & Lyle PLC a G. C. Hahn & Co. Cooperationsgesellschaft mbH, o čom úrad prostredníctvom právneho zástupcu informoval oznamovateľa koncentrácie listom číslo 2103/PMÚ SR/2007 zo dňa 4. 6. 2007.

Nakoľko oznámenie koncentrácie neobsahovalo všetky náležitosti podľa 
§ 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad súčasne vyššie uvedeným listom zo dňa 4. 6. 2007 prostredníctvom právneho zástupcu vyzval oznamovateľa koncentrácie na jeho doplnenie a upozornil na znenie § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku. Požadované doplnenie oznámenia koncentrácie bolo urgované listom úradu č. 2978/PMÚ SR/2007 zo dňa 8. 8. 2007 a následne listom č. 4539/PMÚ SR/2007 zo dňa 14. 12. 2007.  Časť chýbajúcich podkladov podľa § 10 ods. 12 zákona v nadväznosti na vyhlášku boli úradu doručené listom zaevidovaným na úrade pod č.4637/2007 dňa  21. 12. 2007, ktorým súčasne oznamovateľ podľa § 10 ods.13 zákona požiadal o zúženie rozsahu požadovaných podkladov podľa ods. 12 zákona. Nakoľko predložené podklady na rozhodnutie úradu v predmetnej veci boli postačujúce, podľa § 11 zákona začala dňa 27. 12. 2007 plynúť lehota 60 pracovných dní na vydanie rozhodnutia o koncentrácii. Táto skutočnosť bola právnemu zástupcovi účastníka správneho konania oznámená listom č. 6/PMÚ SR/2008 zo dňa 3. 1. 2008.

Správny poplatok vo výške 100 000 Sk podľa zákona č. 145/1995 Z. z. o správnych poplatkoch v znení neskorších predpisov bol prevedený na účet Protimonopolného úradu Slovenskej republiky dňa 13. 12. 2007.

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 
Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu.

Z podkladov a informácií predložených oznamovateľom koncentrácie úrad zistil nasledujúce skutočnosti.

▪ Spoločnosť Tate & Lyle PLC 

(pod pôvodným názvom HENRY TATE & SONS  (1903) LIMITED) bola podľa Registrátora spoločností pre Anglicko a Wales založená podľa zákonov o obchodných spoločnostiach z rokov 1862 až 1900 ako akciová spoločnosť dňa 27. februára 1903 a ako verejná akciová spoločnosť zaregistrovaná podľa zákonov o obchodných spoločnostiach z rokov 1948 až 1980 dňa 28. septembra 1981.

	Spoločnosť Tate & Lyle PLC je významným producentom ingrediencií z obnoviteľných zdrojov s prevádzkami predovšetkým v Európe, Amerike a juhovýchodnej Ázii. 
	Spoločnosť sa zaoberá vývojom, výrobou a distribúciou celého radu ingrediencií vyrábaných z obnoviteľných zdrojov, ako sú kukurica, obilie a cukor, ktoré sa využívajú v množstve potravinárskych a priemyselných výrobkov. Hlavné skupiny výrobkov spoločnosti Tate & Lyle PLC zahŕňajú predovšetkým obilninové sladidlá a škroby, trstinový a repný cukor, melasu, SPLENDA® Sucralose (nekalorické vysoko intenzívne sladidlo vyrábané z cukru) a produkty vyrábané fermentáciou, ako napríklad kyselina citrónová a etanol. Spoločnosť pôsobí tiež na trhu potravinárskych stabilizačných systémov a to prostredníctvom spoločnosti Cesalpinia Food Srl, Ossona, Taliansko.

	Spoločnosť Tate & Lyle PLC je hlavnou materskou spoločnosťou spoločností patriacich do Skupiny Tate & Lyle. Je verejnou akciovou spoločnosťou, ktorej akcie sa obchodujú na burze cenných papierov v Londýne (London Stock Exchange). Žiaden zo súčasných akcionárov spoločnosti Tate & Lyle nevlastní kontrolný balík akcií tejto spoločnosti. 
V Slovenskej republike spoločnosť Tate & Lyle PLC nepriamo kontroluje spoločnosti:

▫ Eastern Sugar Slovensko, a. s., ktorá je dcérskou spoločnosťou spoločnosti Eastern Sugar B.V., (ktorá je od roku 2004 pod výlučnou kontrolou spoločnosti Tate & Lyle PLC. Spoločnosť Eastern Sugar Slovensko, a. s. podniká v oblasti výroby cukru a melasy z cukrovej repy. Prevádzkuje jeden výrobný závod v Dunajskej Strede.

▫  Eastern Sugar s.r.o., ktorá je 100 % dcérskou spoločnosťou spoločnosti Eastern Sugar B.V. Táto spoločnosť poskytuje podnikom v rámci skupiny Eastern Sugar rôzne služby v oblasti manažmentu.

▫ AMYLUM SLOVAKIA, spol. s r.o. je 100 % dcérskou spoločnosťou spoločnosti EASTSTARCH C.V., ktorá je spoločným podnikom spoločnosti Tate & Lyle PLC a spoločnosti Archer Daniels Midland Co. Spoločnosť AMYLUM SLOVAKIA, spol. s r.o. sa zaoberá výrobou obilninových sladidiel a škrobov. Prevádzkuje jeden výrobný závod v Boleráze (v minulosti závod prevádzkoval bývalý štátny podnik SLOVAMYL š.p., Boleráz).

Na základe uvedeného úrad dospel k záveru, že spoločnosť Tate & Lyle PLC je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

▪ Spoločnosť G. C. Hahn & Co. Cooperationsgesellschaft mbH

	bola podľa Úradného výpisu z obchodného registra B Okresného súdu Lübeck založená ako spoločnosť s ručením obmedzeným spoločenskou zmluvou zo dňa 22. 12. 2006, kde je registrovaná pod číslom HR B 7458 HL. Predmetom podnikania spoločnosti podľa výpisu je podnikateľská účasť na podnikaní, výrobe a odbyte stabilizátorov pre potravinársky priemysel miešaním múčnych hmôt, vlastná výroba a odbyt takýchto výrobkov, ako aj využívanie základného majetku patriacemu spoločnosti, a to aj prostredníctvom prenájmu.
	Samotná spoločnosť G. C. Hahn & Co. Cooperationsgesellschaft mbH nevykonáva žiadnu podnikateľskú činnosť. Bola založená špeciálne na účely predmetnej transakcie. 
	Spoločnosť G.C. Hahn & Co. Cooperationsgesellschaft mbH je kontrolovaná spoločnosťou G. C. Hahn & Coordinationsgesellschaft mbH, ktorá kontroluje prevádzkové spoločnosti Skupiny Hahn. Podiely na týchto spoločnostiach však pred realizáciou prevodu 80 %-ného podielu na spoločnosti G. C. Hahn & Co. Cooperationsgesellschaft mbH prevedie spoločnosť G. C. Hahn & Coordinationsgesellschaft mbH na spoločnosť G. C. Hahn & Co. Cooperationsgesellschaft mbH.

	Žiadna zo spoločností patriacich do Skupiny Hahn nemá majetkovú účasť na spoločnosti so sídlom na území Slovenskej republiky. Svoje aktivity Skupina Hahn na území Slovenskej republiky vykonáva prostredníctvom organizačnej zložky svojej českej dcérskej spoločnosti G.C. Hahn & Co. – stabilizační technika, s.r.o.

	Skupina Hahn vyvíja, vyrába a distribuuje potravinárske stabilizačné systémy. Sú to zmesi prísad, ktoré sú pridávané pri spracovaní resp. výrobe potravinárskych výrobkov s cieľom dosiahnuť požadovanú úroveň štruktúry, vzhľadu a tuhosti a s cieľom zabezpečiť, aby prísady v takýchto výrobkoch zostali zmiešané vo forme homogénnej emulzie. 

Na základe uvedeného úrad dospel k záveru, že spoločnosť G. C. Hahn & Co. Cooperationsgesellschaft mbH je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

Forma koncentrácie

Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

Ako už bolo uvedené vyššie, dňa 16. 4. 2007 bola uzatvorená Zmluva, podľa ktorej sa transakcia vykoná v dvoch krokoch („Fáza 1“a „Fáza 2“). Spoločnosť Tate & Lyle Investmets Limited, ktorá je 100 % dcérskou spoločnosťou spoločnosti Tate & Lyle PLC, spočiatku nadobudne 80 %-ný obchodný podiel a tomu zodpovedajúci 80 %-ný podiel na hlasovacích právach v spoločnosti G. C. Hahn & Co. Cooperationsgesellschaft mbH. V rámci druhého kroku bude kupujúcemu poskytnutá opcia na kúpu a predávajúcemu na predaj v súvislosti s prevodom 20 % akcií predávajúceho v spoločnosti G. C. Hahn & Co. Cooperationsgesellschaft mbH.
V súvislosti so Zmluvou sa predávajúci súčasne zaviazal, že pred realizáciou prevodu 80 %-ného podielu spoločnosti G. C. Hahn & Co. Cooperationsgesellschaft mbH (Cieľová spoločnosť) na spoločnosť Tate & Lyle Investments Limited uskutoční určité reštrukturalizačné kroky, ktoré budú zahrňovať okrem iného aj vklad obchodných podielov predávajúceho na prevádzkových spoločnostiach Skupiny Hahn do cieľovej spoločnosti. V konečnom dôsledku teda spoločnosť Tate & Lyle PLC už na základe prvého kroku („Fáza 1“), predmetnej transakcie, nadobudne nepriamo výlučnú kontrolu nad spoločnosťou G. C. Hahn & Co. Cooperationsgesellschaft mbH a príslušnými prevádzkovými spoločnosťami skupiny Hahn.

 	Vychádzajúc z uvedeného, úrad dospel k záveru, že uzatvorením Zmluvy podnikateľ Tate & Lyle PLC prostredníctvom spoločnosti Tate & Lyle Investments Limited  získa nepriamu výlučnú kontrolu nad podnikom podnikateľa G. C. Hahn & Co. Cooperationsgesellschaft mbH, a došlo teda k naplneniu skutkovej podstaty koncentrácie podľa § 9 ods. 1 písm. b) v spojení s § 9 ods. 4 písm. b) zákona.

Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ Tate & Lyle PLC.
Účastníkmi posudzovanej koncentrácie sú podnikateľ Tate & Lyle PLC, ako podnikateľ, ktorý získa kontrolu nad podnikom podnikateľa G. C. Hahn & Co. Cooperationsgesellschaft mbH, ako aj podnikateľ G. C. Hahn & Co. Cooperationsgesellschaft mbH, nad ktorými je kontrola získavaná.

Koncentrácia podliehajúca kontrole úradu

Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

	Z podkladov predložených účastníkom konania úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie síce mnohonásobne prevyšuje zákonom stanovenú hranicu 1 200 000 000 Sk, avšak celkový obrat dosiahnutý v Slovenskej republike bol v tomto období iba u jedného z účastníkov koncentrácie ( Tate & Lyle PLC ) vyšší ako zákonom stanovených 360 000 000 Sk.
	Z uvedeného vyplýva, že predmetná koncentrácia podľa § 10 ods. 1 písm. a) zákona nepodlieha kontrole úradu.
	
Z predložených podkladov úrad ďalej zistil, že celkový obrat dosiahnutý v Slovenskej republike účastníkom koncentrácie Tate & Lyle PLC  v sledovanom období prevýšil 500 000 000 Sk a súčasne výška celosvetového celkového obratu  účastníka koncentrácie G. C. Hahn & Co. Cooperationsgesellschaft mbH presiahla zákonom stanovenú hranicu 1 200 000 000 Sk.
Na základe uvedenej skutočnosti úrad dospel k záveru, že predmetná koncentrácie podlieha kontrole úradu podľa § 10 ods. 1 písm. b) zákona. 
	
Presné údaje o obratoch úrad v rozhodnutí neuvádza, nakoľko tieto boli účastníkom konania označené ako predmet obchodného tajomstva. Konkrétne údaje o výške obratov účastníkov koncentrácie sú súčasťou spisového materiálu.

Ďalej úrad posudzoval, či podnikateľ Tate & Lyle PLC postupoval podľa § 10 ods. 9 zákona, podľa ktorého koncentrácia, ktorá podlieha kontrole úradu podľa odseku 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo v písmene e).
Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie je deň uzatvorenia Zmluvy t. j. 16. 4. 2007, z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa § 10 ods. 9 zákona, a teda podnikateľ Tate & Lyle PLC neporušil vyššie uvedenú povinnosť.

Relevantné trhy 

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov.
	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.
Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Úrad pri vymedzení relevantných trhov z tovarového a priestorového hľadiska vychádzal predovšetkým z ustanovení § 3 ods. 3 až 5 zákona a hlavných činností a aktivít vykonávaných účastníkmi koncentrácie, ako aj z podkladov a informácií predložených účastníkom správneho konania, pričom sa zameral na určenie a posúdenie takých relevantných trhov, na ktorých sa môžu prejaviť účinky predmetnej koncentrácie.

Ako vyplýva z podkladov a informácií predložených v rámci oznámenia koncentrácie, tak Tate & Lyle PLC ako aj Skupina Hahn vyrába a predáva potravinárske stabilizačné systémy. Jedná sa o zmesi prísad, ktoré sú pridávané pri spracovaní, resp. výrobe potravinových výrobkov s cieľom dosiahnuť požadovanú úroveň štruktúry, vzhľadu a tuhosti a s cieľom zabezpečiť, aby prísady v takýchto výrobkoch zostali zmiešané vo forme homogénnej emulzie. Aby sa dosiahli optimálne výsledky, pre jednotlivé potravinové výrobky sa vyžadujú rozdielne zmesi potravinových stabilizačných systémov. 
Zákazníckou základňou obidvoch účastníkov koncentrácie na trhu potravinárskych stabilizačných systémov tvoria najmä malé až stredne veľké potravinárske spoločnosti, ktoré nedisponujú vybavením potrebným na výrobu vlastných zmesí. Použitie zdrojov potrebných na realizáciu interného miešania nemôže mať u takýchto podnikateľov opodstatnenie pre relatívne malý objem potravinárskych výrobkov, ktoré tieto podniky vyrábajú. Väčší potravinárski výrobcovia nakupujú jednotlivé prísady, ktoré môžu sami miešať do stabilizačných systémov pred tým, ako ich skombinujú s ďalšími prísadami pre výrobu potravinových výrobkov. V prípade Skupiny Hahn prevažná väčšina (95 %) potravinárskych stabilizačných systémov je prispôsobená požiadavkám jednotlivých zákazníkov, a to obmieňaním prísad.
Hoci zmes prísad používanú v potravinárskych stabilizačných systémoch treba prispôsobiť požiadavkám zákazníkov, každý výrobca potravinárskych stabilizačných systémov je v zásade schopný dodať tieto systémy na účely ich použitia v ktoromkoľvek potravinovom výrobku. Pokiaľ ide o stranu dopytu, zákazník sa môže obrátiť na rôznych dodávateľov potravinárskych stabilizačných systémov s tým, aby získal potravinársky stabilizačný systém, ktorý bude vyhovovať zákazníkom zamýšľanému účelu použitia. Takéto potravinárske stabilizačné systémy preto možno považovať za tovary navzájom zastupiteľné a preto ich možno zaradiť do toho istého tovarového relevantného trhu.   

Účastník koncentrácie Tate & Lyle PLC vyrába nielen uvedené potravinárske stabilizačné systémy ale aj mnohé z prísad používaných vo výrobe potravinárskych stabilizačných systémov. Jednotlivé prísady môžu byť použité aj ako samostatné stabilizátory. Štyri z týchto výrobkov sa používajú ako prísady v potravinárskych stabilizačných systémoch vyrábaných Skupinou Hahn. Konkrétne sa jedná o nasledovné výrobky:

• Maltodextrín – je chemikália vyrábaná z kukuričného škrobu, ktorá sa používa  ako potravinová prísada. Funguje ako stabilizátor a uľahčuje zahusťovanie. Maltodextrín má ako zahusťovací prostriedok a stabilizátor osobitné chemické vlastnosti, ktoré ho odlišujú od iných stabilizátorov a zahusťovacích prostriedkov.

• Modifikovaný potravinový škrob – je potravinová prísada vyrábaná zo škrobu. Modifikovaný škrob je používaný ako stabilizátor a pomáha zahusťovať potravinové výrobky. Ako zahusťovací prostriedok a stabilizátor má osobitné chemické vlastnosti, ktoré ho odlišujú od iných stabilizátorov a zahusťovacích prostriedkov.

•  Kryštalická dextróza – je primárne používaná pre svoje sladiace vlastnosti. Je kryštalickým alebo suchým výrobkom a je trochu menej sladká ako cukor (sacharóza). Môže byť použitá ako sladiaci prostriedok alebo kvasiteľná cukrová šťava so širokou škálou uplatnenia pri výrobe potravín alebo kvasení. Navyše môže byť používaná ako excipient v oblasti výroby liekov. Pre menšiu sladkosť má široké uplatnenie v športových nápojoch a kojeneckých potravinách a všeobecne ako náhrada cukru v širokej škále výrobkov. Kryštalická dextróza, ako zahusťovací prostriedok a stabilizátor, má osobitné chemické vlastnosti, ktoré ju odlišujú od iných stabilizátorov a zahusťovacích prostriedkov.

•  Karobová guma (svätojánsky chlieb) – je vyrábaná z karabových semien a používa sa ako zahusťovací a gélovací prostriedok v potravinárskom priemysle. Má osobitné chemické vlastnosti, ktoré ju odlišujú od iných stabilizátorov a zahusťovacích prostriedkov. Skupina Tate & Lyle však túto komoditu na Slovenský trh nedováža. 

Vychádzajúc z uvedeného úrad v prípade relevantných trhov z hľadiska tovarového definoval nasledovné relevantné trhy ovplyvnené predmetnou koncentráciou, čím sa stotožnil s názorom účastníka konania:

1. relevantný trh výroby a predaja potravinárskych stabilizačných systémov, 
2.   relevantný trh výroby a predaja maltodextrínu,
3. relevantný trh výroby a predaja modifikovaného potravinového škrobu a
4.	relevantný trh výroby a predaja kryštalickej dextrózy.

	Pokiaľ sa jedná o priestorové vymedzenie vo vzťahu k vyššie uvedeným tovarovým relevantným trhom, účastník konania zastáva názor, že relevantný trh výroby a predaja potravinárskych stabilizačných systémov možno vymedziť minimálne územím Európskej únie. Tento svoj názor v oznámení koncentrácie odôvodňuje tým, že potravinárske stabilizačné systémy zákazníci nakupujú na medzinárodnej úrovni, náklady spojené s dopravou týchto potravinárskych stabilizačných systémov vzhľadom na ich hodnotu sú relatívne nízke, obaja účastníci koncentrácie tieto produkty dodávajú zákazníkom tak v rámci Európskej únie ako aj za jej hranicami a cena akéhokoľvek potravinárskeho stabilizačného systému je v zásade rovnaká v rámci celej Európskej únie. Uvedené rovnako platí aj v prípade maltodextrínu, modifikovaného potravinového škrobu a kryštalickej dextrózy.
	Úrad, ako bude uvedené nižšie, vzhľadom na skutočnosť, že predmetná koncentrácia na žiadnom z ovplyvnených relevantných trhov ani v prípade ich užšieho priestorového vymedzenia, t. j. územím Slovenskej republiky, nevytvorí žiadny súťažný problém, ponechal otázku priestorového vymedzenia vo vzťahu k predmetným relevantným trhom otvorenú. 

■  Relevantný trh výroby a predaja potravinárskych stabilizačných systémov 

ako vyplýva z už uvedeného, je jediným relevantným trhom na ktorom sa aktivity účastníkov koncentrácie prekrývajú, a je teda relevantným trhom ovplyvneným posudzovanou koncentráciou na horizontálnej úrovni. 

Pri posudzovaní možných dopadov predmetnej koncentrácie na relevantnom trhu výroby a predaja potravinárskych stabilizačných systémov na hospodársku súťaž úrad vychádzal predovšetkým z výšky trhových podielov účastníkov koncentrácie a s nimi prepojených podnikateľov v čase pred koncentráciou a v čase po jej uskutočnení.
 Nakoľko účastník konania trhové podiely účastníkov koncentrácie označil ako predmet obchodného tajomstva, úrad v rozhodnutí presné čísla neuvádza. Presné údaje o výške trhových podielov účastníkov koncentrácie sú obsahom spisového materiálu.

Z predložených podkladov úrad zistil, že výška trhového podielu účastníka konania – Tate & Lyle PLC, stanoveného odborným odhadom, ktorý vychádzal z celkovej veľkosti trhu vyjadrenej v objemových a finančných jednotkách, sa v roku 2006 pohybovala v rozmedzí 0 - 5 % a výška trhového podielu druhého účastníka koncentrácie - G. C. Hahn & Co. Cooperationsgesellschaft mbH v tomto období bola v rozmedzí 15 - 20 %. 

K najvýznamnejším konkurentom účastníkov koncentrácie na trhu Slovenskej republiky je spoločnosť Kerry Group plc, Írsko s rovnakým trhovým podielom, spoločnosť Danisco A/S, Dánsko s trhovým podielom približne 15 % a Cargill, Inc., Spojené štáty americké. Okrem uvedených spoločností na predmetnom relevantnom trhu pôsobí viacero konkurentov s menšími trhovými podielmi, ako napríklad: DERA FOOD TECHNOLOGY-CZ, s.r.o., WEISHARDT International s.r.o., CONDIO GmbH, Spolková republika Nemecko, Rovita GmbH, Spolková republika Nemecko.

Predmetnou koncentráciou síce dôjde k relatívne vysokému zvýšeniu trhového podielu podnikateľa Tate & Lyle PLC, avšak vzhľadom na jeho doterajší minimálny trhový podiel, výška spoločného trhového podielu účastníkov koncentrácie po jej uskutočnení neprekročí hranicu 15 - 20 %.  Podnikateľ Tate & Lyle PLC sa tak, pokiaľ ide o výšku trhového podielu, dotiahne na úroveň doteraz vedúceho hráča pôsobiaceho na danom relevantnom trhu – Kerry Group plc, Írsko.

Napriek malej výške spoločného trhového podielu účastníkov koncentrácie úrad vykonal prieskum trhu, v rámci ktorého oslovil najvýznamnejších nezávislých odberateľov potravinárskych stabilizačných systémov. Výsledok prieskumu  potvrdil, že v prípade potreby majú odberatelia možnosť zabezpečiť si nového dodávateľa i keď niektorí uviedli, že zmena dodávateľa by si vyžiadala určité zvýšenie nákladov a istú časovú stratu. Súčasne však všetci úradom oslovení odberatelia uviedli, že predmetná koncentrácia by nemala mať vplyv na hospodársku činnosť ich spoločnosti.   

	Vzhľadom na uvedené skutočnosti úrad dospel k záveru, že predmetná koncentrácia významnejšie neovplyvní konkurenčné prostredie na  relevantnom trhu výroby a predaja potravinárskych stabilizačných systémov v Slovenskej republike.

■ Relevantné trhy výroby a predaja maltodextrínu, modifikovaného potravinového škrobu a kryštalickej dextrózy

sú trhmi ovplyvnenými predmetnou koncentráciou na vertikálnej úrovni. Ako už bolo uvedené vyššie, účastník koncentrácie Tate & Lyle PLC vyrába  potravinové prísady meltodoxtrín, modifikovaný potravinový škrob a kryštalickú dextrózu, ktoré účastník koncentrácie G. C. Hahn & Co. Cooperationsgesellschaft mbH, resp. Skupina Hahn používa pri ňou vyrábaných potravinárskych stabilizačných systémov. Keďže uvedené komodity Skupina Hahn nevyrába, nakupuje tieto na voľnom trhu. Nakoľko predmetné potravinové prísady účastník koncentrácie G. C. Hahn & Co. Cooperationsgesellschaft mbH nakupoval nielen od iných dodávateľov ale aj od účastníka koncentrácie Tate & Lyle PLC už i v čase pred koncentráciou, úrad dospel k záveru, že táto nebude mať významný dopad na existujúcu štruktúru trhu. 

Záver

	Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 2 zákona úrad vydá rozhodnutie, že s koncentráciou podľa § 9 ods. 6 súhlasí, ak je koncentrácia v súlade s odsekom 1 a koordinácia súťažného správania nie je zakázaná podľa § 4 ods. 1. Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s odsekom 1 alebo 2. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa§ 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona. 

	Ako uvádza účastník konania v oznámení koncentrácie, ekonomické a strategické dôvody oznamovanej koncentrácie vyplývajú z podnikateľskej stratégie spoločnosti Tate & Lyle PLC stať sa „systémovým poskytovateľom“ a „partnerom pre inovácie“. Podľa spoločnosti Tate & Lyle PLC nadobudnutie Skupiny Hahn veľmi dobre zapadá do tejto stratégie. Odborná kvalifikácia v oblasti potravinárskych stabilizačných systémov v rámci Skupiny Hahn ďalej posilní existujúcu ponuku Skupiny Tate & Lyle v tejto oblasti. Predmetná akvizícia pomôže Skupine Tate & Lyle udržať kritické objemy zákazníkov v Európe a dôveryhodnosť skupiny Tate & Lyle u týchto zákazníkov.

	Úrad vychádzajúc  zo zistených skutočností uvedených vyššie, dospel k záveru, že koncentrácia podnikateľov Tate & Lyle PLC a G. C. Hahn & Co. Cooperationsgesellschaft mbH nevytvára a ani neposilňuje dominantné postavenie podnikateľa Tate & Lyle PLC, ktorého dôsledkom sú významné prekážky efektívnej hospodárskej súťaže na relevantných trhoch výroby a predaja: potravinárskych stabilizačných systémov, maltodextrínu, modifikovaného potravinového škrobu a kryštalickej dextrózy.

	Podľa § 33 zákona úrad prostredníctvom právneho zástupcu vyzval listom č. 13/PMÚ SR/2008 zo dňa 4. 1. 2008 účastníka konania Tate & Lyle PLC, aby sa ústne alebo písomne vyjadril k podkladu pre rozhodnutie, spôsobu jeho zistenia a prípadne aby navrhol jeho doplnenie. 

Účastník konania sa k predmetnej výzve prostredníctvom právneho zástupcu vyjadril listom zaevidovaným úradom dňa 15. 1. 2008 pod číslom 123/2008, v ktorom uviedol, že nemá žiadne pripomienky k podkladom rozhodnutia v predmetnej veci tak, ako boli uvedené v liste, a ani k spôsobu ich zistenia.

Úrad berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní predmetnej koncentrácie rozhodol tak, ako je uvedené vo výrokovej časti tohto rozhodnutia.

Podľa § 12 ods. 8 zákona toto rozhodnutie sa vzťahuje aj na obmedzenia hospodárskej súťaže, ktoré s koncentráciou podnikateľov Tate & Lyle PLC a G. C. Hahn & Co. Cooperationsgesellschaft mbH na základe Zmluvy priamo súvisia a sú nevyhnutné na jej uskutočnenie.

Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

Mgr. Ľubomír Marek
advokát
Advokátskej kancelárie AK Marek & Partners
Palisády 36
811 06 Bratislava